# שמחה בעמלה של תורה

## ראש הישיבה, הרב מרדכי גרינברג שליט"א

שמחת תורה ה'תשע"א

קה"ר פ"א א':

"א"ר סימון בשם ר' שמעון בן חלפתא יועץ שהיה גדל בפלטין של מלכים, אמר לו המלך שאל מה אתן לך, אמר אותו יועץ, אם שואל אני כסף וזהב או מרגליות טובות הוא נותן לי, בגדים הוא נותן לי, אלא אני שואל בתו והכל ינתן לי בכלל בתו, כך בגבעון נראה ה' אל שלמה בחלום הלילה (מ"א, ג'): "ויאמר אלוקים שאל מה אתן לך", אמר שלמה אם אני שואל כסף וזהב ומרגליות הוא נותן לי, אלא הריני שואל את החכמה והכל בכלל, הה"ד: "ונתת לעבדך לב שומע", אמר לו הקב"ה החכמה שאלת ולא שאלת לך עושר וכבוד ונפש אויביך, לפיכך החכמה והמדע נתון לך ועל ידי כן גם עושר ונכסים וכבוד אתן לך מיד "ויקץ שלמה והנה חלום". א"ר יצחק חלום עומד על כנו, צפור מצויץ ויודע על מה מצויץ, חמור נוהק ויודע על מה נוהק, מיד "ויבא ירושלם ויעמד לפני ה' ויעל עולות ושלמים ויעש משתה לכל עבדיו". א"ר יצחק מכאן שעושין סעודה לגמרה של תורה, מיד שרתה עליו רוח הקודש, ואמר שלשה ספרים הללו: משלי, שיר השירים וקהלת".

הגמ' במסכת שבת ל.

"אמר רב יהודה אמר רב מאי דכתיב "הודיעני ה' קצי ומדת ימי מה היא אדעה מה חדל אני"? אמר דוד לפני הקב"ה, רבש"ע הודיעני ה' קצי, אמר לו גזירה היא מלפני שאין מודיעין קיצו של בשר ודם. "ואדעה מה חדל אני" (באיזה יום אני חדל ובטל מן העולם – רש"י). א"ל בשבת תמות, אמות באחד בשבת (שיוכלו להתעסק בי ובהספדי – רש"י)? א"ל כבר הגיע מלכות שלמה בינך, ואין מלכות נוגעת בחבירתה אפי' כמלוא נימא. אמות בערב שבת? א"ל "כי טוב יום בחצריך מאלף" – טוב לי יום אחד שאתה יושב ועוסק בתורה מאלף עולות שעתיד שלמה בינך להקריב לפני ע"ג המזבח".

בפשטות מתכוונת הגמ' לומר שעדיף לפני הקב"ה תורתו של דוד מקורבנות שהקריב שלמה, תורה ועבודה – תורה עדיפה.

לכשנבדוק הדברים נמצא שהיום שבו הקריב שלמה אלף עולות הוא אותו יום של החלום בגבעון, ובו ביום קיבל שלמה את חכמתו ועשה סעודה לגמרה של תורה "ויקץ שלמה והנה חלום, ויבא ירושלים ויעמוד לפני ארון ברית ה' ויעל עולות ויעש שלמים ויעש משתה לכל עבדיו", הרי ביום זה היה לשלמה גם תורה וגם קרבנות, ובמה עדיפותו של דוד על שלמה?

בס' שערי אורה כתב שכנראה עדיפותו של דוד היתה בזה שעסק בתורה מתוך יגיעה ועמל, כמ"ש הגמ' בריש ברכות ג. "חצות לילה אקום לך", שהיה מנדד שינה מעיניו ועוסק בתורה, וזהו שאמר לו הקב"ה שטוב לי יום שאתה יושב ועוסק בתורה מיומו הגדול של שלמה שהיה באותו יום גם תורה וגם קרבנות, אבל סוף סוף תורתו באה לו בחלום, במתנה.

ובהקדמת ר"ח מוולוז'ין לספרא דצניעותא כ' בשם הגר"א, שאף שהנשמה יכולה להשיג השגות נפלאות בזיו השכינה, אינו נחשב אצלו לדבר גדול רק כאשר משיג ע"י יגיעה. ואמנם דרשו חז"ל "וממדבר מתנה" – שאח"כ באה תורה במתנה, ומ"מ ההתחלה צריכה להיות שישים עצמו כמדבר.

ומדויק מה שאמר הקב"ה לדוד "טוב לי יום שאתה עוסק בתורה" ולא לומד. וכמ"ש המהר"ל שמברכים "לעסוק בדברי תורה", שהעיקר הוא העסק בתורה, העמל, ולא הידיעה. וכ"כ הב"ח בסי' מ"ז, שהעסק בתורה היינו העמל והטורח. ואחרי העמל באה המתנה וכמ"ש בתחילה "בתורת ה' חפצו" שעדיין אינה שלו ורק אח"כ "ובתורתו יהגה יומם ולילה".

איתא בירושלמי (ר"ה פ"ד ה"ח): "בכל הקרבנות כתיב חטא ובעצרת אין כתיב חטא אמר להן הקב"ה מכיון שקיבלתם עליכם עול תורה מעלה אני עליכם כאילו לא חטאתם מימיכם".

הרי לנו מהירושלמי שאין די בקבלת התורה, יש לקבל עול תורה. מצות ת"ת אפשר לקיים במספר דקות, אך אין מדובר כאן על מצות ת"ת גרידא. קבלת התורה צריכה להיות בדרך של קבלת עול "כך היא דרכה של תורה פת במלח תאכל ומים במשורה תשתה ועל הארץ תישן וחיי צער תחיה" (אבות ו', ד'). והרבה דברים שצריך להתנזר מהם, לפחות מריבוי שבהם – מיעוט שינה, מיעוט תענוג, מיעוט שחוק ומיעוט דרך ארץ (אבות ו' ה').

כשהרמב"ם בפ"ג ה"ו מדבר על דרך הלימוד כתב: "מי שנשאו לבו לקיים מצוה זו כראוי ולהיות מוכתר בכתר תורה, לא יסיח דעתו לדברים אחרים, ולא ישים על לבו שיקנה תורה עם העושר והכבוד כאחת, כך היא דרכה של תורה פת במלח תאכל ומים במשורה תשתה ועל הארץ תישן וחיי צער תחיה ובתורה אתה עמל, ולא עליך הדבר לגמור ולא אתה בן חורין ליבטל ממנה ואם הרבית תורה הרבית שכר, והשכר לפי הצער". המקור לזה הוא באבות (ה', כ"ג) "לפום צערא אגרא", והגמ' אומרת למשל שגמול עונשו של לבן יותר משל תכלת, מדוע הביא הרמב"ם דין זה לעניין מצות ת"ת בלבד?

אך באמת הרמב"ם פי' במשנה ג"כ לעניין ת"ת, וכך כ': "לפי מה שתצטער בתורה יהיה שכרך ואמרו שלא יתקיים מן החכמה אלא מה שתלמד בטורח, עמל ויראה מן המלמד, אבל קריאת התענוג והמנוחה אין קיום לה ולא תועלת בה. ואמרו בפירוש מאומרו אף חכמתו עמדה לו, חכמה שלמדתי באף עמדה לי. ומפני זה ציווה להטיל אימה על התלמידים, ואמרו זרוק מורא בתלמידים.

בכל המצוות השכר והמצווה שני דברים הם, אך המצוות ת"ת השכר הוא בריבוי התורה עצמה, וככל שאדם מתייגע בתורה כך תורתו מתגדלת. וז"ש הרמב"ם: "שלא יתקיים מן החכמה אלא מה שלומד בטורח".

וכך פי' הב"ח דברי הגמ' "על מה אבדה הארץ – שלא בירכו בתורה תחילה", "כי הברכה היא לעסוק בד"ת דרך טורח דווקא". תורה הנלמדת בקלות אינה מחוברת עם האדם והיא כדבר חיצוני לו, ותורה כזאת איננה נהפכת לקניין בנפשו ואין זה דרך התורה בישראל.

בסידור בעל התניא כ' שי"ג הימים שבין יוה"כ לשמחת תורה הם כנגד י"ג מידות הרחמים שנתגלו למשה ביוה"כ. ולפי"ז יום שמחת תורה הוא בגדר מידת "ונקה".

בכתבי האריז"ל כתוב שי"ג מידות הרחמים הם כנגד י"ג מידות שהתורה נדרשת בהן. ולפי"ז המידה האחרונה היא "שני כתובים המכחישים זה את זה עד שיבוא הכתוב השלישי ויכריע ביניהם", והשייכות של המידות האחרות "ונקה" לב' כתובין המכחישין, שהגמ' ביומא אומרת (פ"ו.): "א"א לומר ונקה שכבר נאמר ולא ינקה, וא"א לומר לא ינקה שכבר נאמר ונקה, אלא מנקה לשבין ואינו מנקה לשאין שבין". הרי שנו ב' כתובין המכחישין ויישובן.

ולענייננו נראה להוסיף שכיוון ששמחת תורה היא שמחת התורה שבע"פ הבאה אחרי מתן לוחות שניות של יוה"כ, ע"כ מידה זו מבטאת יותר מכל עניין תורה שבע"פ. הסתירה שבין הכתובים והעמל ליישב את הקשיים, וזה עניינה של שמחת התורה.

הגמ' במגילה (ג'.) מספרת שיונתן בן עוזיאל תרגם הנביאים ונזדעזעה א"י ת"ק פרסה, יצאת בת קול ואמרה מי גילה סתרי לבני אדם?

וכ' התוס' רי"ד שם (מהדו"ק): "דכיוון דכתב תרגומא דקראי לא מסרי נפשייהו למיל פינהו כדמעיקרא". וזה החיסרון באם בחוקותי תלכו – שתהיו עמלים בתורה כי העמל יוצר כלים אצל הלומד להתפתח עוד ועוד וכשסומך על פירושים קלים, שוב אינו מאמץ ואינו יכול להתעלות. העמל הוא "בחוקותי תלכו" – הליכה מדרגה לדרגה.

וע"ז יצא המהר"ל בזמנו (ע' סוף פט"ו בנתיב התורה) על כך שלומדים את התורה מספרים ואין אדם משקיע ממקוריותו לדעת התורה מעצמו. וכתב שם שעדיף שינסה להגיע למסקנות מעצמו מתוך עיונו אף שעי"ז פעמים שיטעה מ"מ אין לדיין אלא מה שעניו רואות, ולא יגרר אחרי מסקנות של אחרים.

ר' אברהם שפירא זצ"ל הוסיף שהגמ' בסוטה אומרת שבעקבתא דמשיחא "חכמת סופרים תסרח", ומהו סרחון זה? פירש עפ"י המשנה באהלות (ח"י, ח') שמים העומדים במקום נקראים מים סרוחים. התורה צריכה להיות מים חיים, נובעים. וצריך האדם ליצור ולחדש ולא רק כבור מים שמקבל מים עומדים, אלא להיות באר של מים נובעים.

[הגמ' ביומא כ"ח: אומרת שאברהם זקן היה יושב בישיבה. ופיר"ח שם, כלומר: "שכינה עימו". וכן אמרו "כל הקובע מקום לתורתו אויביו נופלים תחתיו (ילק"ש שמ"ד קמ"ה). ישנה מעלה מיוחדת שמקום תורה קבוע, שם שכינה נמצאת, שם יש פלפול תלמידים, רבנים המקשרים לסיני, שם עיקר ההתפתחות.

אשרי מי שיודע סוד זה של ישיבה, של קביעות מקום לתורה ויודע לחגוג את שמחת התורה במקום השכינה]

עהפ"ס "ביום השמיני עצרת תהיה לכם" אמר המדרש (במד"ר פנחס כ"א כ"א) זש"ה (ישעיהו כ"ו) "יספת לגוי", אמרה כנס"י: רבש"ע נתת לנו ראשי חודשים ואנו מקריבים לפניך, בפסח הקרבנו לך, ר"ה הקרבנו לך, יוה"כ וכן שאר רגלים אפי' מועד אחד לא ביטלנו. אמרה כנס"י עליך להוסיף לנו מועדות, א"ל הקב"ה אני מוסיף לכם מועדות שתשמחו בהם שנא' "ביום השמיני וכו' ". הרי שמ"ע הוא תוספת שביקשו כלל ישראל והוא כעין חגי נדבה, ואולי זהו שאומרים בותודיענו "ותתן לנו חגי נדבה" ומוסב על שמ"ע, ומתאים הדבר ליום תורה שבע"פ שבאה מלמטה, מישראל. וכ' בס' שערי אורה ח"ב שבתפילת נדבה צריך שיהיה מכוון מתחילה ועד סוף, וע"כ גם שמחת שמ"ע צריכה להיות מתחילה ועד סוף ולא לבטל השמחה לרגע.